钦定古今图书集成/明伦汇编/氏族典/第458卷 > 《廖用贤尚友录》 > 费长房
## 钦定古今图书集成/明伦汇编/氏族典/第458卷 > 《廖用贤尚友录》 > 费长房

按《后汉书费长房传》：长房，汝南人也，曾为市掾，市中
有老翁卖药，悬一壶于肆头，及市罢，辄跳入壶中。市
人莫之见，惟长房于楼上睹之，异焉，因往再拜奉酒
脯。翁知长房之意其神也，谓之曰：“子明日可更来。”长
房旦日复诣翁，翁乃与俱入壶中，唯见玉堂严丽，旨
酒甘肴，盈衍其中。共饮毕而出，翁约不听与人言之，
长房遂欲求道，而顾家人为忧。翁乃断一青竹，使悬
之舍后。家人见之，即长房形也，以为缢死，大小惊号，
遂殡葬之。长房于是随从入深山，几得道不成。长房
辞归，翁与一符曰：“以此主地上鬼神。”长房归，家人谓
其久死，不信之。长房曰：“往日所葬，但竹杖耳。”乃发冢
剖棺，杖犹存焉。遂能医疗众病，鞭笞百鬼。及驱使社
公。后失其符。为众鬼所杀。